पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में बुधवार को राजधानी में 916 समेत 15157 कोरोना के नए मरीज मिले हैं। नए मरीजों के साथ ही प्रदेश में कुल मरीजों की संख्या 8 लाख पार हो गई है। केवल 27 दिनों में मरीजों की संख्या दोगुनी हुई है। पिछले 4 हफ्ते से हर सप्ताह एक लाख से ज्यादा मरीज मिल रहे हैं। यही कारण है कि एक महीने के अंदर मरीज डबल हो गए हैं। इस बीच राहत की खबर है कि 27 दिन में 3.26 लाख मरीज ठीक भी हुए हैं।
दूसरी ओर, रायपुर में 64 समेत प्रदेश में 253 कोरोना मरीजों की मौत भी हुई है। प्रदेश में कोरोना से मरने वालों की संख्या 9738 पहुंच गई है। जबकि राजधानी में 2647 मरीजों ने कोरोना के कारण जान गंवाई है। प्रदेश व राजधानी में कोरोना का पहला मरीज 18 मार्च 2020 को मिला था। तब से 414 दिनों में मरीजों की संख्या 8 लाख से ज्यादा हो गई है। पिछले साल सितंबर में पीक था। इस बार मार्च में पीक था, जो गुजर गया है। विशेषज्ञों के अनुसार नए वेरिएंट के कारण संक्रमण लगातार बढ़ता गया। हालांकि इसमें कुछ कमी आई है। 23 अप्रैल को प्रदेश में सबसे ज्यादा 17397 मरीज मिल चुके हैं। पिछले 13 महीने में ये आंकड़ा सबसे ज्यादा रहा है। पिछले साल 26 सितंबर को 3896 दूसरा सर्वाधिक मरीज मिले थे। पिछले 1 माह में एक दिन में 10 से 17 हजार से ज्यादा मरीज मिल रहे हैं।
अब रायपुर व दुर्ग को छोड़कर दूसरे जिलों में संक्रमण बढ़ा है। ग्रामीण जिलों जैसे बालोद, जांजगीर-चांपा, धमतरी, कांकेर जिलों में पहले से ज्यादा मरीज मिल रहे हैं। डॉक्टरों का कहना है कि लॉकडाउन का असर तो पड़ा है। संक्रमण थोड़ा घटा है, इसलिए मरीज 15 हजार के आसपास मिल रहे हैं। नेहरू मेडिकल कॉलेज के डीन डॉ. विष्णु दत्त व सीनियर कैंसर सर्जन डॉ. युसूफ मेमन के अनुसार लॉकडाउन के असर से कोरोना का संक्रमण कम जरूर हुआ है लेकिन अभी खतरा टला नहीं है। गुरुवार से जरूरी सामानों की दुकानों में लोगों की भीड़ बढ़ेगी। लोग मॉस्क पहनें व सोशल डिस्टेंसिंग का पालन करेंगे तो संक्रमण से बचेंगे। अस्पतालों में भी अभी भी गंभीर मरीज पहुंच रहे हैं।
रायपुर में 37 दिन बाद हजार से कम केस
रायपुर में करीब 37 दिन बाद रायपुर में बुधवार को नए मरीजों का आंकड़ा एक हजार से कम (916) आया है। दरअसल, दूसरी लहर की शुरुआत से पहले 30 मार्च को रायपुर में 728 पॉजिटिव मिले थे। इसके बाद 31 मार्च से लेकर 4 मई तक नए मरीजों की संख्या हर दिन एक हजार से अधिक मिलती रही। जानकारों के मुताबिक मरीजों की संख्या एक हजार से कम आना शहर में कोरोना की स्थिति में लगातार होते सुधार का संकेत है।
छत्तीसगढ़ के कई गांवों से ऐसी खबरें आ रही हैं कि प्रशासन की टीम गांवों में वैक्सीन लगाने जा रही है और वहां टीम को भगा दिया जा रहा है। कोरोना को सरकारी बीमारी कहा जा रहा है। यहां तक कि एक महिला यह भी कह रही है कि चाहो तो हमारा अंत्योदय कार्ड ले लो, हम भीख मांग लेंगे, लेकिन टीका नहीं लगवाएंगे।
क्या सरकार लिखित में गारंटी देगी कि टीका लगाने से कुछ नहीं होगा और अगर हो गया तो क्या हमारे बच्चों का, परिवार का जीवनभर खर्च उठाएगी। इस तरह की तमाम दिक्कतें प्रशासनिक टीमों को उठानी पड़ रही हैं। ये तस्वीर छत्तीसगढ़ के ही किसी गांव की बताई जा रही है, जिसमें महिलाएं कोटवार समेत पूरी टीम का विरोध कर रही हैं। इस समय मास्क और सोशल डिस्टेंसिंग के साथ सिर्फ वैक्सीन ही एक तरीका है, जिससे कोरोना की रोकथाम की जा सकती है। टीका न लगवाना बिल्कुल गलत है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn